Po Sloveniji, 14.11.2017


Naslov: Martinovanja v Posavju
Napoved za voditelja:

Martinovo je jesenski zahvalni praznik predkrščanskega izvora in ga slavijo skoraj povsod po Sloveniji, marsikje že teden pred in po svetem Martinu. V Sloveniji imamo namreč kar tri vinorodne dežele, tako da pripravljajo Martinovanja po številnih krajih, tudi tam, kjer ne raste vinska trta. Tako je bilo ta konec tedna veselo tudi v Posavju, kjer se je naša ekipa udeležila dveh dogodkov povezanih s tem največjim praznikom vinogradnikov in vinarjev.
H1: Martinovo je jesenski zahvalni praznik predkrščanskega izvora
H2: Ob svetem Martinu nečisti mošt postane bistro vino
H3: V Sloveniji se je že in se bo še zvrstila vrsta Martinovanj
T- Iz Posavja GORAN ROVAN /

X- Snemalec in montažer Tomi Naglič /

Na Martinovo, 11.11.ob 11.uri in 11. minut so se v znamenju enajstic v vinski kleti Kmečke zadruge Krško že 11. zbrali številni, ki so tako kot običajno po blagoslovu mošta nazdravili z novim letnikom dolenjskega posebneža - cvička.
T- JANEZ ŽIVIČ /

X- direktor Kmečke zadruge Krško /

»Skupaj organiziramo to Martinovanje zato, da se podružimo, da mogoče stkemo nova prijateljstva in v teh časih pozabimo na vsakodnevne težave in tudi vino rabi družbo.«
Na Studencu na Martinovo soboto že 18 let pripravljajo Martinovanje, katerega sestavni del je že 11. leto tudi vinogradniška povorka. V njej prikažejo opravila v vinogradu in kleteh ter šege in običaje povezane z vinom.
T- MATJAŽ JAKŠE /

X- nekdanji predsednik Zveze društev vinogradnikov Dolenjske /

»Predvsem pa se prikazuje tudi aktualni momenti, ali suša, ali naravna katastrofe ali pa tudi družbena dogajanja, kot včasih je bil opozorilo na katastrski dohodek, ocenjevanje, na kvaliteto vina. Nekako je v tem kontekstu, da je tudi Martinovanje res jesenski pust in da se tudi poleg strokovnega dela tudi malo pozabavamo.«
Vinogradnikom in vinarjem so v naših krajih posvečeni kar trije prazniki, Martinova pa je zagotovo nekaj posebnega, zato ga slavijo po vseh vinorodnih deželah.

T- BRANKO ARIH /

X- predsednik Društva vinogradnikov Studenec /

»Sigurno je to en največji naš praznik, saj se zaključuje v vinogradu, v kleti in tole je pa ena taka prireditev s katero pač ta dela prikažemo, potem se pa umaknemo v klet in pač tam bi reku meditiramo z našim vinom in ga negujemo, da je na spomlad dobro za probati.«

Na Martinovo nečisti mošt postane bistro vino. In ob mladem vinu ne sme manjkati obilno obložena miza.

T- LOJZE ČOP /

X- kuharski mojster iz Hiše domačih dobrot Pr' Čop /

»Gos Martinova, tista, ki je izdala našega svetnika, in pa račka, rdeče zelje, katero je dušeno z jabolki in pa vinom. Seveda mlinci, nepogrešljiv del te kuhinje. Vse skupaj pa še malo seveda tudi obogatimo z raznimi sladicami.«

Kljub nekaterim naravnim ujmam – pozebi in suši bo vinski letnik 2017 eden najboljših v zadnjem času. Tudi na Dolenjskem, kjer pridelajo največ cvička, pa tudi drugih vse bolj kvalitetnih vin.
T- RUDI KOS /

X- enolog Kmečke zadruge Krško /

»Lahko rečem, da je bil letošnji letnik izreden, kajti grozdje je maksimalno dozorelo in s takšnega grozdja je prav prijetno kletariti. Tako, da mislim, da v teh 38. letih takšnega letnika še nisem imel v kleti.«
Slovenska vina se lahko po kvaliteti kosajo z vini iz vsega sveta. Mnogi so to že dokazali, drugim bo to morda uspelo kmalu.

T- MAJA ŽIBERT /

X- Vinska kraljica Slovenije 2017 /

»V Sloveniji je dosti malih vinogradnikov, predvsem tu na Dolenjskem. In morda imamo premalo tega povezovanja, da bi lahko nastopili na tujem trgu. Čeprav kvaliteta je taka, da nam marsikdo zavida.«
Sicer pa znamo Slovenci svoja vina tudi sami ceniti. Zato bodo pri nas Martinovanja trajala vse do konca novembra.
